Okresná prokuratúra Komárno 
Pohraničná 6, 945 28 Komárno 1 	

Sp. zn. : 1 Pv 390/12/4401	Komárno, 12.7.2012
EEČ : 2-30-137-2012

U Z N E S E N I E

Trestná vec:	obvinený XXXXX 
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov.

Rozhodol: 	prokurátor Okresnej prokuratúry Komárno
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 7.júna 2012 v čase o 12.00 hod. v rybárskom revíri Dunaj 1 č. 2-0480 v katastri mesta XXXXX, ktorý je kaprovým lovným revírom a ktorý obhospodaruje Slovenský rybársky zväz-Mestská organizácia XXXXX, neoprávnene zasiahol do výkonu rybárskeho práva tým, že lovil ryby bez platného rybárskeho povolenia a bez platného rybárskeho lístka, teleskopickou udicou značky Shakespeare Pro Touch Telescopis s navijakom značky DAM Quick BC 220 s rybárskym vlascom o hrúbke 0,20 mm ukončeným montážou na ťažko s jedným klietkovým krmítkom o váhe 80 gramov a dvoma háčikmi, pričom k uloveniu rýb nedošlo, a teda Slovenskému rybárskemu zväzu-Miestnej organizácii XXXXX nebola spôsobená žiadna škoda.
lebo obvinený nebol v čase činu pre nepríčetnosť trestne zodpovedný.
Odôvodnenie:
	Poverený príslušník Okresného riaditeľstva Policajného zboru, Odboru poriadkovej polície, Obvodné oddelenie XXXXX uznesením podľa ustanovenia § 206 odsek 1 Trestného poriadku vzniesol obvinenie XXXXX, narodenému XXXXX pre prečin pytliactva podľa § 310 odsek 1 Trestného zákona na skutkovom základe uvedenom vo výrokovej čati tohto rozhodnutia.
	Spáchanie skutku obvineným bolo preukázané jednak jeho priznaním sa, ako aj úradným záznamom členov policajnej hliadky, ktorí XXXXX pristihli pri protiprávnom konaní.
	Vzhľadom na poznatky o osobe obvineného, ktorého skoršie trestné stíhanie pre obdobný skutok bolo v konaní pred súdom prerušené z dôvodu, že pre duševnú chorobu, ktorá nastala po spáchaní činu, nie je schopný chápať zmysel trestného stíhania, boli na príkaz sudcu pre prípravné konanie pribratí do konania znalci-psychiatri na podanie posudku o duševnom stave XXXXX.	
	Podľa záverov znaleckého posudku XXXXX a XXXXX-znalcov z odboru zdravotníctvo a farmácia, odvetvie psychiatria, obvinený v čase spáchania trestného činu pod vplyvom reziduálneho psychotického stavu v rámci bludovej organickej poruchy nevedel rozpoznať protiprávnosť svojho konania a nevedel-nemohol svoje konanie ovládať. Obvinený v súčasnosti nie je schopný chápať zmysel trestného konania. Pobyt obvineného na slobode z psychiatrického hľadiska môže byť pre spoločnosť potencionálne nebezpečný a doporučili zabezpečiť dohľad formou inštitucionalizácie cestou sociálnych úradov.
	Podľa ustanovenia § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
	Podľa ustanovenia § 215 odsek 1 písmeno e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
	Nakoľko obvinený v čase spáchania činu inak trestného nemohol rozpoznať jeho protiprávnosť a ovládať svoje konanie, nie je za tento čin trestne zodpovedný, preto bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Tr. por.).

JUDr. Michal Škvára
prokurátor